​Høringsinnspill

Dersom du ønsker å forberede svarene dine på forhånd, kan du [laste ned spørreskjemaet her](https://helsedirektoratet.no/Documents/Høringer/Svangerskapsomsorgen/Horingsinnspill-utkast-til-nasjonal-faglig-retningslinje-for-svangerskapsomsorgen.pdf).

[Send inn innspill (questback.com)](https://response.questback.com/sosialoghelsedirektoratet/svangerskapsomsorgen2017)

En kopi av innsendingen vil automatisk bli sendt til epostadressen høringsinstansen oppgir.

Høringsbrev

Retningslinjen anbefaler et basisprogram med helsekontroller for å forebygge sykdom og avdekke eventuell risiko i svangerskapet. Anbefalingene gjelder for friske gravide uten kjente risikofaktorer. Oppfølging av gravide med risikosvangerskap eller komplikasjoner omfattes ikke av denne retningslinjen. Retningslinjen og helsekort for gravide må sees i sammenheng for en helhetlig oppfølging.

Målgrupper

Retningslinjen er primært utarbeidet for gravide og alt helsepersonell i svangerskaps-, fødsels- og barselomsorgen. Retningslinjen kan være av interesse for pårørende, politikere, utdanningsinstitusjoner og helse– og sosialpersonell.

Innhold

Retningslinjen har færre anbefalinger og er mindre detaljert enn versjonen fra 2005. Fastlege/jordmor bør tilby første konsultasjon innen en uke etter at gravide har tatt kontakt med legekontor eller helsestasjon. Det bør være avsatt god tid til en dialog om levevaner. Gravide som trenger det bør få tilbud om utvidet veiledning og oppfølging i svangerskapet.

Oppdateringen inkluderer relevante anbefalinger fra allerede publiserte produkter:

* Nasjonale anbefalinger om kosthold, ernæring og fysisk aktivitet (2014)
* Helsekort for gravide med veileder for utfylling, inkludert ny symfyse-fundus-kurve (2015)
* Nasjonal faglig retningslinje for antibiotikabruk i primærhelsetjenesten. Asymptomatisk bakteriuri (2012)
* Nasjonal faglig retningslinje for svangerskapsdiabetes (2017)
* Nasjonal faglig retningslinje for svangerskapsomsorgen - hvordan avdekke vold? (2014)
* Overtid i svangerskapet (2012/14)
* RhD-testing av gravide og profylakse til kvinner med Rh-positivt foster (2017)

I tråd med retningslinje for svangerskapsomsorgen fra 2005 spør helsepersonell alle gravide om de kjenner fosteraktivitet. Det er nå presisert at helsepersonell bør informere den gravide om hvordan hun kan kjenne fosteraktiviteten.

Prosess

Formålet med retningslinjen er å bidra til kunnskapsbasert praksis i svangerskapsomsorgen. Innhold og omfang av svangerskapsomsorgen er oppdatert av direktoratet. Det er utarbeidet kortfattede tekster for tilpasning til web-format. Direktoratet har samarbeidet med Folkehelseinstituttet om smittevern i svangerskapsomsorgen. Retningslinjen bygger på tidligere kunnskapsgrunnlag som er oppdatert, videreført, samlet og forenklet. På denne bakgrunn er det ikke satt ned en ekstern arbeidsgruppe med fagpersoner og brukere av svangerskapsomsorgen.